**OSNOVNA ŠKOLA SLAKOVCI**

**KUĆNI RED**

**Slakovci, 08. travnja 2015.**

Na temelju članka 58. Zakona o odgoju i obrazovanju u osnovnoj i srednjoj školi („Narodne novine“ broj 152/14.) te članka 26. Statuta Osnovne škole Slakovci u suradnji s Učiteljskim vijećem, Vijećem roditelja i Vijećem učenika Školski odbor donio je dana 08. travanja 2015. godine

**K U Ć N I R E D**

OPĆE ODREDBE

Članak 1.

Ovim Kućnim redom uređuje se kućni red Osnovne škole Slakovci ( u daljnjem tekstu: Škola).

Utvrđuju se pravila i obveze ponašanja u školskoj ustanovi, unutarnjem i vanjskom prostoru, pravila međusobnih odnosa učenika, pravila međusobnih odnosa učenika i radnika, radno vrijeme, pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja i način postupanja prema imovini.

Članak 2.

Ovaj Pravilnik odnosi se na sve osobe za vrijeme njihova boravka u Školi.

Članak 3.

S odredbama ovoga Pravilnika razrednici su dužni upoznati učenike i njihove roditelje.

BORAVAK U PROSTORU ŠKOLE

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

U prostoru Škole zabranjeno je:

* promidžba i prodaja svih proizvoda koji nisu u skladu s ciljevima odgoja i obrazovanja
* pušenje
* nošenje oružja
* urezivanje i pisanje po zidovima i inventaru Škole
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičkih sredstava
* unošenje sredstava, opreme i uređaja koji mogu izazvati požar i eksploziju
* izazivanje tuče i učešće u njoj, svađa i međusobno vrijeđanje učenika
* igranje igara na sreću i sve vrste kartanja
* unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole.

Za vrijeme nastave ne smije se narušavati red i tišina u školskoj zgradi i u školskom dvorištu.

Članak 6.

Dužnost je radnika, učenika i drugih osoba koje borave u školi, skrbi se o imovini Škole prema načelu dobroga gospodara.

Članak 7.

Radnici i učenici Škole moraju se racionalno koristiti sredstvima Škole koja su im stavljena na raspolaganje.

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

Kod napuštanja školskog prostora radnici trebaju ponijeti svoje stvari.

Škola nije odgovorna za nestanak stvari osoba iz stavka 3. ovoga članka tijekom njihova boravka u školskom prostoru.

Članak 8.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju, domaru ili tajniku.

Članak 9.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 10.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

RADNO VRIJEME

Članak 11.

Radno vrijeme Škole je od 7:00 do 16:00 sati.

Članak 12.

Radnici su dužni dolaziti na posao i odlaziti s posla prema rasporedu radnog vremena. Dežurni učitelj dolazi najkasnije 15 minuta prije početka nastave. Način evidencije nazočnosti na radu određuje ravnatelj.

Članak 13.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

UČENICI

Članak 14.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu 10 minuta prije početka nastave, a napustiti Školu najkasnije 15 minuta nakon završetka školskih obveza.

Članak 15.

Učenik je dužan:

* redovno pohađati nastavu, nositi školski pribor i izvršavati svoje školske obveze
* savjesno raditi na usvajanju znanja, vještina i vrijednosti sukladno nastavnom programu i školskom kurikulumu, ne ometati izvođenje nastave
* čuvati dobivene udžbenike, atlase i sl.
* kulturno se ponašati za vrijeme boravka u Školi i izvan nje
* održavati čiste i uredne prostore Škole
* dolazi uredan u Školu, prikladno odjeven i pristojno izgleda
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu najmanje pet minuta prije početka nastave i pripremiti se za rad
* prigodom ulaska učitelja u razred ustati kao i prigodom ulaska drugog radnika Škole u razred za vrijeme nastave, osim ako učitelj ne odredi drukčije i uz dopuštanje učitelja sjesti
* uljudno se odnosi prema učiteljima i drugim radnicima Škole. Rječnik koji koriste učenici u školi mora biti primjeren mjestu i osobi s kojom komuniciraju.

Školsko dvorište uz radnike škole zadužene za održavanje i čistoću uređuju svi učenici prema svojim mogućnostima, čuvaju i štite zelene površine, sade i njeguju sadnice.

Članak 16.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika.

U kabinet učenici ulaze zajedno s učiteljem.

Učenicima nije dopušteno nositi na nastavu dnevnik rada i imenik učenika.

Imenik učenika i dnevnik rada na nastavu i s nastave mogu nositi samo učitelji.

Nikome nije dopušteno iznošenje imenika učenika i dnevnika rada izvan Škole.

Članak 17.

Učenici koji su zakasnili na nastavu, trebaju tiho ući u učionicu i ispričati se učitelju.

Članak 18.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao, dužan je ustati.

Članak 19.

Mobilni telefoni, mp3 playeri i slični uređaji moraju biti isključeni kako se ne bi ometala nastava.

Članak 20.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Članak 21.

Učenici ne smiju bez dopuštenja ulaziti u zbornicu, ured ravnatelja i tajnika.

Ako trebaju učitelja, s njim mogu razgovarati u hodniku.

Članak 22.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole.

Članak 23.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Članak 24.

U razrednom odjelu tjedno se određuju dva redara.

Redari:

* dolaze 15 minuta prije početka nastave
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju o nađenim predmetima, učitelja, a predmete (knjige, bilježnice, olovke, odjeću, nakit i sl.) odnose u tajništvo škole
* nakon završetka nastave posljednji napuštaju učionicu uz prethodnu provjeru ispranosti učionice, oštećenja zidova, klupa, stolica i ostalog inventara te o uočenim oštećenjima izvješćuju dežurnog učitelja, tajnika ili domara škole.

Članak 25.

Za vrijeme odmora učenici se nalaze na hodniku. Redari provjetravaju učionicu i zajedno s dežurnim učiteljima održavaju red u hodniku i u sanitarnim prostorima.

Svakog učenika koji se ne pridržava reda, redari su ovlašteni prijaviti dežurnom učitelju.

Članak 26.

Redare iz članka 24. ovoga Pravilnika određuje razrednik prema abecednom redu.

Članak 27.

Knjige posuđene u knjižnici učenik je obvezan čuvati i neoštečene pravodobno vratiti.

Članak 28.

Učenici su odgovorni za štetu koju učine na imovini Škole prema općim propisima obveznog prava.

Članak 29.

U međusobnim odnosima učenici:

* trebaju pružati pomoć drugim učenicima Škole
* trebaju dati primjeren savjet drugim učenicima da iznose svoje mišljenje
* trebaju informirati druge učenike o događajima u Školi
* ne smiju ometati druge učenike u učenju i praćenju nastave
* mogu predlagati osnivanje učeničkih udruga
* trebaju poštovati i njegovati spolnu ravnopravnost
* mogu prema mogućnostima škole ustrojavati razne oblike kulturno-umjetničkih, športskih i drugih sadržaja

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl. U slučaju međusobnog spora učenici su dužni zatražiti pomoć razrednika ili dežurnog učitelja.

DEŽURSTVA

Članak 30.

Radnici Škole u suradnji s učenicima dužni su se skrbiti za siguran boravak i rad u Školi. Ulazna vrata se zaključavaju 15 minuta nakon početka nastave prvog sata.

U zbornici Škole na vidljivom mjestu pored telefona moraju se istaknuti brojevi telefona policije (192), vatrogasaca (193), hitne pomoći (194) i Državne uprave za zaštitu i spašavanje (112).

U Školi za vrijeme rada dežuraju radnici Škole. Dežurnim učiteljima pri dežurstvu pomaže tehničko osoblje.

Raspored dežurstava učitelja utvrđuje se na način koji odredi Učiteljsko vijeće.

Članak 31.

Dežurni učitelj vodi knjigu dežurstava.

U knjigu dežurstava upisuju se podaci koje odredi ravnatelj.

KRŠENJE KUĆNOG REDA

Članak 32.

Postupanje prema odredbama ovoga Pravilnika sastavni je dio radnih obveza radnika i učenika Škole.

Članak 33.

Radnik koji postupi suprotno odredbama ovoga Pravilnika, odgovoran je za težu povredu radne obveze.

Članak 34.

Radnik koji postupi suprotno odredbama ovoga Pravilnika, odgovoran je prema općim aktima Škole.

Članak 35.

Osobu koja za vrijeme boravka u Školi krši unutarnji red, dežurni radnik, učitelj ili ravnatelj udaljit će iz prostora Škole.

PRIJELAZNE I ZAVRŠNE ODREDBE

Članak 36.

Ovaj Pravilnik stupa na snagu danom objavljivanja na oglasnoj ploči Osnovne škole Slakovci.

Članak 37.

Stupanjem na snagu ovog Pravilnika prestaje važiti Pravilnik o školskom redu od 06. travnja 2009. godine.

 Predsjednica Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik je objavljen na oglasnoj ploči dana 08. travnja 2015. godine, a istoga dana je i stupio na snagu.

 Ravnateljica

 \_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/15-01/03

URBROJ: 2188-104-15-01